钦定古今图书集成/历象汇编/庶征典/第076卷 > 《田家五行》 > 《论雨》
## 钦定古今图书集成/历象汇编/庶征典/第076卷 > 《田家五行》 > 《论雨》

谚云：“雨打五更，日晒水坑。”言五更忽有雨，日中必晴，
甚验。晏雨不晴，雨著水面，上有浮泡，主卒未晴。谚云：
“一点雨似一个钉落，到明朝也不晴；一点雨似一个
泡落，到明朝未得了。”谚云：“天下太平，夜雨日晴。”言不
妨农也。谚云：“上牵昼，暮牵齐，下昼雨，哜哜。”谚云：“病人
怕肚胀，雨落怕天亮。”亦言久雨，正当昏黑，忽自明亮，
则是雨候也。雨夹雪，难得晴。谚云：“夹雨夹雪，无休无
歇。”谚云：“快雨快晴。”《道德经》云：“飘风不终朝，骤雨不终
日。”凡雨喜少恶多。谚云：“千日晴不厌，一日雨便厌。”

周

### 桓王六年三月大雨

按《春秋》，鲁隐公九年“三月癸酉，大雨震电。庚辰，大雨
雪。”　按《左传》，“凡雨自三日以往为霖。”

按《汉书五行志》，“庶征之恒雨”，刘歆以为《春秋》大雨也。
隐公九年“三月癸酉，大雨震电，庚辰，大雨雪。”大雨，雨
水也；震，雷也。刘歆以为三月癸酉，于历数春分后一
日始震电之时也。当雨而不当大雨，常雨之罚也。